Mestey co-rollageyssagh

Ta **mestaghyn co-rollageyssagh** taghyrtyn tra ta daa (ny ny smoo) cho-rollageys covuilley rish y cheilley. Ta'n eddyr-obbraghey shen coontit myr yn eddyr-obbraghey co-rollageyssagh smoo loghtal t'ayn. Shymmey eiyrtys mooar er ny co-rollageyssyn hene kyndagh rish ny h-eddyr-obbraghyn ym-hayrnagh eddyr ny co-rollageyssyn as y screebey eddyr y ghas as y joan tuinnagh. Ansherbee, ta cummaghyn as sorçhyn ny h-eiyrtyssyn shen bunnit er caghlaaghyn mooarey dy pharameadaryn lheid as uillinyn ny covuillaghyn, ny bieauidyn, as y mooadys ny cummey conastagh. Shymmey obbyr as ronsaghey ta taghyrtyn nish 'sy cheird shoh. S'scanshoil ta mestaghyn co-rollageyssagh er-yn-oyr dy vel y chormid vestee coontit myr towshan bunneydagh da aafilley ny co-rollageyssyn as t'eh kiarail leeidyn da rollageyderyn bentyn rish aase co-rollageyssyn harrish lhingyn liauyrey.

## Ronnaghyn
Foddee mestaghyn co-rollageyssagh ve rang-oardit ayns possanyn er lheh bentyn rish troyn ny co-rollageyssyn mestee, lheid as yn earroo oc, y mooadys cosoylagh oc, as berçhys y ghas t'ayndaue.

### Rere earroo
Foddee mestaghyn ve rang-oardit rere earroo ny co-rollageyssyn ta mestey:
;Mestey jeesoil: Daa cho-rollageys ta mestey.
;Yl-vestey: Tree co-rollageys ta mestey.

### Rere mooadys
Foddee mestaghyn ve rang-oardit rere mooadys y cho-rollageys smoo as kys t'eh er ny ve ceaghlit rere mooadys ny cummey liorish y vestey:
;Myn-vestey: Ta mestaghyn coontit myr *myn-vestaghyn* tra ta fer jeh ny co-rollageyssyn foddey ny smoo na yn fer, ny ny fir, elley. Er y chooid smoo, ta'n co-rollageys "gee" yn fer by loo - red ta enmyssit "canniblaght ghalactagh" - soo yn chooid smoo jeh'n ghas as ny rollageyn echey gyn mooarane eiyrtys er y cho-rollageys smoo. T'eh er credjal dy vel y co-rollageys ain, Raad Mooar Gorree, gee shiartanse dy cho-rollageyssyn beggey ec y traa t'ayn, lheid as Co-rollageys Crivassanagh y Voddey Mooar as, foddee, Bodjallyn Magellan. T'eh er credjal dy nee brooillagh co-rollageys crivassanagh ta begnagh mestit rish Raad Mooar Gorree eh Strooan Rollageagh y Voidyn.
;Mooar-vestey: Ta mestaghyn eddyr daa cho-rollageys caslagh ta cosoylagh rish y cheilley coontit myr *mooar-vestaghyn*; my vees ad covuilley fo uillinyn as bieauidyn cooie, vees ad mestey rere aght ta gimman y chooid smoo jeh'n joan as y gas lesh caghlaa obbrinaghtyn aaveaghee ta goaill stiagh keimyn dy heshveanyn galactagh bio. T'eh er credjal dy nee eshyn y forse immanagh ta çheu chooylloo quasaryn. She co-rollageys eelipsagh yn eiyrtys, as ta ram rollageyderyn sheiltyn dy nee eshyn y vun-obbrinaght ta croo eelipsee.

Ren un studeyrys feddyn magh dy ren co-rollageyssyn mooarey mestey rish y cheilley foddee un cheayrt harrish 9&nbsp;billoonyn dy vleeantyn. Ren co-rollageyssyn beggey mestey rish co-rollageyssyn mooarey ny s'menkey. Rere ny faaishnyssyn, bee Raad Mooar Gorree as Co-rollageys y Ven Gheulit mestey lurg 4.5&nbsp;billoonyn dy vleeantyn. T'ee oolit dy nee yn mestey shen croo co-rollageys eelipsagh mooar ass daa cho-rollageys caslagh mooar-chiaddit.

### Rere berçhys gas
Foddee mestaghyn ve rang-oardit rere eddyr-obbraghey yn ghas (my vel gas erbee ayn) ta çheusthie as ta mygeayrt ny co-rollageyssyn ta mestey:
;Mestey fliugh: Ta *mestaghyn fliugh* taghyrtyn tra ta co-rollageyssyn berçhagh ayns gas (co-rollageyssyn "gorrym") mestey rish y cheilley. Er y chooid smoo, ta co-rollageyssyn fliugh croo ram rollageyn, ceaghley co-rollageyssyn jysk stiagh ayns co-rollageyssyn eelipsagh, as cur bun rish bioyrid quasaryn.
;Mestey çhirrym: Ta mestaghyn eddyr co-rollageyssyn raad nagh vel mooarane gas ayn (co-rollageyssyn "jiarg") enmyssit co-rollageyssyn *çhirrym*. Er y chooid smoo, cha nel mestaghyn çhirrym ceaghley cormidyn crooaght rollageyn ayns ny co-rollageyssyn dy mooar, agh foddee dy vel paart mooar ad ayns bishaghey yn ghlout rollageagh.
;Mestey tash: Ta *mestaghyn tash* taghyrtyn eddyr yn daa horçh dy cho-rollageyssyn ta enmyssit heose (co-rollageyssyn "gorrym" as "jiarg"), my vel gas dy liooar ayn son dy chur rish cormidyn mooarey dy chrooaght rollageyn agh mannagh vel dy liooar ayn son dy chroo dhossanyn bluckanagh.
;Mestey mestit: Ta *mestaghyn mestit* tra ta co-rollageyssyn berçhagh ayns gas as co-rollageyssyn gyn mooarane gas  (co-rollageyssyn "gorrym" as "jiarg") mestey rish y cheilley.

## Sampleyryn
Ta co-rollageyssyn ta mestey, ny ta er ny vestey, goaill stiagh:
* Co-rollageyssyn ny h-Aeragyn
* Co-rollageyssyn ny Lughyn
* Kentaur A
* NGC 7318
* Arp 273

## Galleree

## Jeeagh er neesht
* Boogh (rollageydys)
* Rolley strooanyn rollageagh
* Laccalys glout
* Co-rollageys pishyragh

## Imraaghyn

## Kianglaghyn magh
* Andromeda involved in galactic collision – NBC News
* "GALMER: Galaxy Merger Simulations"